НэхъыфIхэм халъытэ
УФ-м Егъэджэныгъэмрэ щIэныгъэмкIэ и министерствэм 2016 гъэм иригъэкIуэкIа къэпщытэныгъэхэм ятепщIыхьмэ, щызэфIах егъэджэныгъэм и фIагъымкIэ Къэбэрдей-Балъкъэр къэрал университетыр яхэхуащ УФ-м и еджапIэ нэхъыщхьэ нэхъыфI 50-м. АбыкIэ хъыбар къыдигъэщIащ КъБКъУ-м и пресс-IэнатIэм и лэжьакIуэ Уэлджыр Аринэ.
«ТОП-50» рейтингым хэтащ УФ-м Егъэджэныгъэмрэ щIэныгъэмкIэ, Узыншагъэр хъумэным-кIэ, ЩэнхабзэмкIэ, Мэкъумэш IэнатIэмкIэ и министерствэхэм, нэгъуэщI ведомствэхэм я нэIэм щIэту ди къэралым щылажьэ еджапIэ нэхъыщхьэ 503-рэ. КъинэмыщIауэ, «Урысейр — нобэ» фIэщыгъэр иIэу УФ-м Егъэджэны-гъэмрэ щIэныгъэмкIэ и министерствэм МИА сайтым щригъэкIуэкIа къэхутэныгъэхэми къагъэлъэгъуащ Къэбэрдей-Балъкъэр къэрал университетым лэжьыгъэ купщIафIэ зэрыщызэфIахыр, абы жылагъуэм пщIэ зэрыщиIэр.
«Социальный навигатор» проектым и унафэщI Тюринэ Наталье зэрыжиIамкIэ, зэупщIахэм яхэтащ къэралым и щIыналъэ 82-м щыпсэухэм ящыщу цIыху мини 103-рэ. Абыхэм ящыщу мин 88-р студентщ.
Къэхутэныгъэхэм къарикIуахэр къапщытэжа нэужь, Къэбэрдей-Балъкъэр къэрал университетым 47-нэ увыпIэр къыхуагъэфэщащ. Егъэджэныгъэм и фIагъымкIэ ар ятекIуащ Урысей Федерацэм и еджапIэ нэхъыщхьэ цIэрыIуэ куэдым. Къапщтэмэ, Ломоносовым и цIэр зезыхьэ МКъУ-р зымащIэкIэ япэ ищами, КъБКъУ-р щхьэпрыкIащ Санкт-Петербург къэрал университетми, Кавказ Ищхъэрэ федеральнэ университетми, Ипщэ федеральнэ университетми.
КЪАРДЭН Маритэ.
